|  |
| --- |
| **Budapest Főváros VII. kerület Erzsébetváros Önkormányzata**  **Vattamány Zsolt polgármester** |

Iktatószám:

Napirendi pont: ........

Előterjesztve: Városüzemeltetési Bizottsághoz

**ELŐTERJESZTÉS**

**A Képviselő-testület 2014. augusztus 25-i rendkívüli ülésére**

|  |  |
| --- | --- |
| **Tárgy:** | Budapest Főváros VII. kerület Erzsébetváros Önkormányzata Képviselő-testületének …/2014. (….) önkormányzati rendelete a Budapest Főváros VII. Kerület Erzsébetváros Önkormányzata tulajdonában lévő közterületek használatáról és rendjérőlszóló 22/2013. (IV.30.) önkormányzati rendelet módosításáról |

**Készítette:**

Csüllög Szilvia

Hatósági és Ügyfélszolgálati Iroda vezetője

**Törvényességi szempontból kifogást nem emelek:**

dr. Gotthard Gábor

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Vattamány Zsolt polgármester** |

**Tisztelt Képviselő-testület!**

A folyamatosan változó, elsősorban a kereskedelmi tevékenységet érintő változások, és az ehhez kapcsolódó lakossági igények kielégítése érdekében, az elmúlt év tapasztalatait is figyelembe véve, valamint a vonatkozó jogszabályi környezet változását követve ismételten szükségessé vált a Budapest Főváros VII. Kerület Erzsébetváros Önkormányzata tulajdonában lévő közterületek használatáról és rendjéről szóló 22/2013. (IV.30.) rendelet módosítása.

A rendeletalkotást megelőző hatásvizsgálat során megállapítást nyert, hogy a rendeletmódosításnak környezeti- és egészségi következményei nincsenek, a munkatársak adminisztrációs tevékenységei sem rendeződnek át. A módosított jogszabály alkalmazásához szükséges személyi-, tárgyi- és pénzügyi feltételek biztosítottak. A módosítás szükségességét a helyi viszonyoknak való megfelelés indokolja.

Fentiek alapján kérem a Tisztelt Képviselő-testületet, hogy a rendelet módosítását elfogadni szíveskedjenek.

Budapest, 2014. augusztus 18.

Vattamány Zsolt

polgármester

**Budapest Főváros VII. kerület Erzsébetváros Önkormányzata Képviselő-testületének**

**…./2014. (….) önkormányzati rendelete a**

**Budapest Főváros VII. Kerület Erzsébetváros Önkormányzata tulajdonában**

**lévő közterületek használatáról és rendjéről szóló 22/2013. (IV.30.)**

**önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében foglalt feladatkörében eljárva, a Magyarország helyi önkormányzatairól szóló 2011. évi CLXXXIX. tv. 23.§ (5) bekezdés 2. pontjában, a nemdohányzók védelméről és a dohánytermékek fogyasztásának, forgalmazásának egyes szabályairól szóló 1999. évi XLII. törvény 2/A. §-ában, valamint a mozgóképről szóló 2004. évi II. tv. 35/A. § (2) bekezdésében, a 35/B. § (4) és (7) bekezdésében kapott felhatalmazás alapján a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 22/2013. (IV.30.) önkormányzati rendelet (továbbiakban: Rendelet) módosításáról a következőket rendeli el:

**1. §**

(1) A Rendelet 1. § (4) bekezdésének helyébe a következő rendelkezés lép:

*„(4) A jelen rendeletben nem szabályozott közterület-használatra és közterület rendjére a személytaxival végzett személyszállítási szolgáltatás és a személytaxi-szolgáltatást közvetítő és szervező szolgálat működtetésének feltételeiről, a taxiállomások létesítésének és igénybevételének rendjéről és a személytaxi-szolgáltatás hatósági áráról szóló 31/2013. (IV. 18.) Főv. Kgy. rendelet, valamint a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) önkormányzati rendelet rendelkezéseit az e rendeletnek megfelelően kell alkalmazni.”*

(2) A Rendelet 1. § (5) bekezdése a következő o) ponttal egészül ki:

*„o) mozgóbolt: a kereskedelemről szóló 2005. évi CLXIV. törvény 2. § 17. pontjában meghatározott fogalom.”*

**2. §**

A Rendelet 2. § (9) bekezdése a következő h)-j) pontokkal egészül ki:

*„h) a közútnak a gépjárművek közlekedésére szolgáló területét, vagy kijelölt várakozóhelyet érintő esetekben forgalomtechnikai szempontból a közútkezelő hozzájárulását;*

*i) vendéglátó előkert, terasz elhelyezése céljából kért hozzájárulás esetén annak látvány- és berendezési tervét, feltüntetve az anyag és színhasználatot;*

*j) mozgóbolt üzemeltetése esetén az útvonal jegyzéket, valamint az esetleges, kereskedelmi tevékenységgel összefüggő megállási pontokat.”*

**3. §**

A Rendelet 3. § (5) bekezdésének c) pontja helyébe a következő rendelkezés lép:

*„c) árusító és árusítással kapcsolatos, valamint szolgáltató fülke, pavilon, épület, üzlet létesítéséhez, fennmaradásához, a már meglévő ilyen fülkék, pavilonok, épületek, üzletek működéséhez, árubemutató kihelyezéséhez, fennmaradásához, mozgó árusítóhely létesítéséhez, fennmaradásához, továbbá mozgóbolt közterület-használatához;*

**4. §**

(1) A Rendelet 4. § (2) bekezdése a következő u) és v) pontokkal egészül ki:

*„u) szeszesitalt is forgalmazó mozgóbolt közterület-használatához;*

*v) gépjárművek várakozóhelyéül szolgáló közterületre vendéglátó-, kereskedelmi-, és reklám célú használatra, ha az a várakozási lehetőséget korlátozza, csökkenti, vagy akadályozza.”*

(2) A Rendelet 4. §-a a következő (4) bekezdéssel egészül ki:

*„(4) A vendéglátó előkert, terasz területén belül külön közterület-használati hozzájárulás nélkül elhelyezhetők a vendéglátással közvetlenül összefüggő eszközök, reklámfelirattal ellátott, vagy reklámfelirat nélküli asztalok, székek, tálaló pultok, melegítők, virágláda, virágvályú, virágtartó oszlop.”*

(3) A Rendelet 4. §-a a következő (5) bekezdéssel egészül ki:

*„(5) A vendéglátó előkert, terasz területén nem helyezhető el fagylaltos pult, ital automata, hűtőszekrény.”*

**5. §**

(1) A Rendelet 6. § (2) bekezdésének helyébe a következő rendelkezés lép:

*„(2) Jogosult a közterület-használati hozzájárulásban meghatározott díjat a közterület-használati hozzájárulásban meghatározott időtartamra és módon, egy összegben, előre, a közterület tényleges használatára tekintet nélkül köteles megfizetni, kivéve a (3) bekezdésben meghatározott esetet.”*

(2) A Rendelet 6. §-a a következő (3) bekezdéssel egészül ki:

*„(3) Hirdetőberendezés és reklámhordozó elhelyezésére szóló közterület-használati hozzájárulásban meghatározott díj megfizetésére – amennyiben a közterület-használat kért időtartama a két évet meghaladja – jogosult erre irányuló külön kérelmére részletfizetés engedélyezhető, azzal, hogy a díjat évente egyenlő részletben, a tárgyidőszakot megelőzően előre kell megfizetni.”*

(3) A Rendelet 6. §-a a következő (4) bekezdéssel egészül ki:

*„(4) A (3) bekezdésben meghatározott részletfizetési kedvezményről jogosult kérelmére a Városüzemeltetési Bizottság dönt.”*

**6. §**

A Rendelet 1. melléklete helyébe a jelen rendelet melléklete lép.

**7. §**

(1) Jelen rendelet 2014. szeptember 1. napján lép hatályba.

(2) Jelen rendelet rendelkezéseit a hatálybalépésekor már folyamatban lévő, de még el nem bírált ügyekben is alkalmazni kell.

dr. Gotthard Gábor Vattamány Zsolt

jegyző polgármester

**Általános indokolás**

A vonatkozó jogszabályi környezet átalakulása, valamint a folyamatosan változó, alapvetően a mozgóbolt útján folytatott, valamint az egyes kulturális rendezvényekhez kapcsolódó kereskedelmi tevékenységet érintő, és a már meglévő kereskedelmi szokásokkal összefüggő változások, illetve az ehhez kapcsolódó lakossági igények kielégítése érdekében, az elmúlt év tapasztalatait is figyelembe véve szükségessé vált a Rendelet módosítása, illetve ezzel összefüggésben a Rendeletbe épített fogalmak pontosítása is.

**Részletes indokolás**

1. § A megváltozott jogszabályi környezetnek megfelelő módosítás, valamint a Rendelet módosításával összefüggő, és annak értelmezését segítő kiegészítés.

2. § A vonatkozó jogszabályi környezet meghatározását, és annak végrehajtását szolgáló módosítás.

3. § A megváltozott kereskedelmi szokásokkal, és lakossági igényekkel összefüggő módosítás.

4. § A vonatkozó jogszabályi környezet meghatározását szolgáló, valamint a megváltozott kereskedelmi szokásokkal összefüggő módosítás.

5. § A megváltozott kereskedelmi szokásokkal, illetve igényekkel összefüggő módosítás.

6. § A Rendelet 1. számú mellékletének megváltozott jogszabályi környezetnek megfelelő, és annak végrehajtását szolgáló módosítása.

7. § Hatályba léptető rendelkezés.